CRC/C/TJK/CO/3-5

Нусхаи таҳрирнашудаи пешакӣ

Тақсимот: умумӣ

29 сентябри соли 2017

Забони нусхаи аслӣ: англисӣ

**Кумитаи СММ оид ба ҳуқуқи кӯдак**

**Қайдҳои хулосавӣ оид ба гузоришҳои даврии якҷошудаи сеюм то панҷуми Ҷумҳурии Тоҷикистон\***

**I. Муқаддима**

1. Кумита гузоришҳои даврии якҷошудаи сеюм то панҷуми Тоҷикистонро (CRC/C/TJK/CO/3-5) дар ҷаласаҳои 2226 ва 2227-уми худ (нигаред ба CRC/C/SR.2226 ва 2227) баррасӣ намуд, ки дар таърихи 13-уми сентябри соли 2017 баргузор шудаанд ва қайдҳои хулосавии зеринро дар ҷаласаи 2251-уми худ қабул кард, ки он дар таърихи 29-уми сентябри соли 2017 баргузор шудааст.
2. Кумита аз пешниҳоди гузоришҳои даврии якҷошудаи севюм то панҷуми кишвари узв ва ҷавобҳои хаттӣ ба рӯйхати масъалаҳо пазироӣ менамояд (CRC/C/TJK/Q/3-5/Add.1), ки ба тафоҳуми беҳтари вазъи ҳуқуқҳои кӯдак дар кишвари узв имконият фароҳам овардаанд. Кумита аз муколамаи бунёдкоронае, ки бо ҳайати воломақом ва бисёрсоҳавии кишвари узв баргузор намудааст, изҳори сипос менамояд.

**II. Тадбирҳои андешидашудаи пайгирикунанда ва пешрафте, ки кишвари узв ба он муваффақ шудааст**

1. Кумита аз пешрафте истиқбол менамояд, ки кишвари узв дар соҳаҳои гуногун ба он муваффақ шудааст, аз ҷумла ба тасвиб расонидан ё пайвастан ба санадҳои байналмилалӣ, махсусан Протоколи иловагӣ ба Конвенсия дар бораи барҳам додани тамоми шаклҳои табъиз нисбат ба занон. Кумита низ бо сипосгузорӣ тадбирҳои қонунгузорӣ, институтсионалӣ ва сиёсиеро зикр менамояд, ки барои амалисозии Конвенсия, махсусан Қонун “Дар бораи ҳифзи ҳуқуқи кӯдак” (соли 2015) ва таъсис додани мансаби Ваколатдор оид ба ҳуқуқи кӯдак (2016) қабул шудаанд.

**III. Ҷанбаҳои асосии нигаронкунанда ва тавсияҳо**

1. Кумита кишвари узвро аз ҷудонопазирӣ ва ҳамбастагии тамоми ҳуқуқҳое ёдрас менамояд, ки дар Конвенсия таҷассум ёфтаанд ва аҳамияти ҳамаи тавсияҳоеро таъкид менамояд, ки дар қайдҳои хулосавии зерин инъикос ёфтаанд. Кумита таваҷҷуҳи кишвари узвро ба тавсияҳо дар робита ба самтҳои зерин ҷалб менамояд, ки нисбати онҳо тадбирҳои таъхирнопазир андешидан зарур аст: ҷазои ҷисмонӣ (банди 22), муҳити оилавӣ (банди 25), кӯдакони дорои маъюбият (банди 29), тандурустӣ ва хадамоти тандурустӣ, махсусан таъмини ғизо (бандҳои 31 ва 33) ва маъмурияти адлияи ноболиғон (банди 47).

**А. Тадбирҳои умумии амалисозӣ (Моддаҳои 4, 42 ва 44(б))**

**Қонунгузорӣ**

1. **Дар баробари зикр кардани қабули Қонун “Дар бораи ҳифзи ҳуқуқи кӯдак” дар соли 2015 ва Қарори Ҳукумат ҷиҳати ҳамчун мақомоти масъул барои татбиқи Қонуни мазкур таъйин намудани Вазорати маориф ва илм, Кумита тавсия медиҳад, ки кишвари узв барои таъмин намудани амалисозии он муқарраротро ба роҳ андозад ва механизмҳои иҷрои онро муқаррар намояд. Кумита низ тавсия медиҳад, ки кишвари узв қонунҳои гуногуни худро дар мавриди кӯдакон, махсусан Кодекси оила (2010), Қонун “Дар бораи ҳифзи ҳуқуқи кӯдак” (2015), Кодекси мурофиаи ҷиноятӣ (2016), Қонун “Дар бораи масъулияти падару модар дар таълиму тарбияи фарзанд” (2011) ҳамоҳанг намояд ва таъмин кунад, ки онҳо бо муқаррароти Конвенсия мутобиқанд ва ба дастгириву ҳифзи пурраи тамоми кӯдакон дар кишвари узв кафолат диҳад.**

**Сиёсат ва стратегияи ҳамаҷониба**

1. **Дар баробари истиқбол кардан аз сиёсатҳову барномаҳо дар соҳаҳои гуногуни марбут ба кӯдакон Кумита кишвари узвро ташвиқ менамояд, ки дар мавриди кӯдакон сиёсати ҳамаҷонибаи миллиеро таҳия ва қабул кунад, ки тамоми соҳаҳои бо Конвенсия фарогирро дар бар мегирад ва бар асоси сиёсат, стратегияро бо унсурҳои амалисозии он таҳия намояд, ки бо захираҳои кифояи инсонӣ, техникӣ ва молиявӣ пуштибонӣ мешаванд.**

**Ҳамоҳангсозӣ**

1. **Кумита аз кишвари узв талаб менамояд, ки амалисозии муқаррароти соли 2017 дар бораи Комиссияҳои ҳифзи ҳуқуқи кӯдак ва дастгирии муносибро, аз ҷумла тавассути ҷудо кардани захираҳои зарурии инсонӣ, техникӣ ва молиявӣ ба Шуъбаи ҳифзи ҳуқуқи кӯдаки Дастгоҳи иҷроияи Президент, Комиссияи низди Ҳукумати Ҷумҳурии Тоҷикистон оид ба ҳуқуқи кӯдак ва намояндагиҳои он дар сатҳи вилояту ноҳияҳо таъмин кунад то ба онҳо имконият фароҳам ояд, ки тамоми фаъолиятҳои вобаста ба амалисозии Коненсияро дар сатҳҳои байнисоҳавӣ, миллӣ, вилоятӣ ва ноҳиявӣ бо дарназардошти такмил додани таъмини самараноки хадамоти ҳифзи кӯдак беҳтар ҳамоҳанг намоянд. Илова бар ин, Кумита ба кишвари узв тавсия медиҳад, ки раванди ислоҳоти институтсионалиро тавре анҷом диҳад то мақомоти васояту парасторӣ аз такрори дубораи вазифаҳои комиссияҳои ҳифзи ҳуқуқи кӯдак канораҷӯӣ кунанд.**

**Тақсимоти захираҳо**

1. **Дар робита бо шарҳи умумии худ таҳти №19 (2016) оид ба таҳияи буҷети давлатӣ барои амалисозии ҳуқуқҳои кӯдак Кумита ба кишвари узв чунин тавсия медиҳад:**

**(а) Баргузор намудани арзёбии ҳамаҷонибаи эҳтиёҷоти буҷет барои кӯдакон ва ҷудо кардани захираҳои муносиб, мутобиқи Моддаи 4-уми Конвенсия, барои амалисозии ҳуқуқҳои кӯдак ва махсусан, афзудани ҳаҷми буҷете, ки барои бахшҳои иҷтимоӣ ҷудо мешавад ва бартараф кардани нобаробариҳо бар асоси нишондиҳандаҳои вобаста ба ҳуқуқҳои кӯдак;**

**(б) Ҳангоми таҳияи буҷети давлатӣ ба кор бурдани бархурди ба ҳуқуқҳои кӯдак асосёфта тавассути татбиқ намудани системаи пайгирӣ барои ҷудо кардан ва истифода бурдани захираҳо барои кӯдакон дар саросари буҷет;**

**(в) Истифода бурдани системаи пайгирии мазкур барои арзёбиҳои таъсире, ки чӣ гуна сармоягузориҳо ба ҳар гуна бахш метавонанд барои манфиатҳои беҳтарини кӯдак хидмат кунанд ва таъмин шавад, ки таъсири гуногуни чунин сармоягузориҳо ба духтарон ва писарон андозагирӣ шудааст;**

**(г) Андешидани тадбирҳои бетаъхир барои мубориза бурдан бо фасод ва тақвият додани зарфиятҳои институтсионалӣ ҷиҳати ба таври самаранок ошкор, тафтиш ва таъқиб кардани фасод;**

9. **Дар баробари зикр кардани пешрафти маҳдуде, ки дар самти ҷамъоварии додаҳо ба даст омадааст ва дар робита бо шарҳи умумии №5-уми худ (2003) оид ба тадбирҳои умумии амалисозӣ, Кумита:**

**(а) Тавсияҳои қаблии худро дубора таъкид менамояд, ки кишвари узв бояд дар бораи ҳамаи шахсони синнашон то 18-сола маълумот ҷамъоварӣ кунад. Кумита таъкид менамояд, ки чунин маълумот барои таҳлил кардани вазъи кӯдакон ба хотири тарҳрезии сиёсатҳои ҳадафмандона зарур аст;**

**(б) Тавсия медиҳад, ки маълумоти аз Агентии омори кишвари узв ҷамъоваришуда ва ҳосилшуда, байни ҷанбаҳои дигар, ба синну сол, ҷинс, макони ҷуғрофӣ, қавм ва заминаи иҷтимоӣ-иқтисодӣ тақсимбандӣ карда шавад, ҷиҳати хабардор кардани қабулкунандагони қарорҳои сиёсӣ самаранок истифода шавад ва барои афзудани зарфияти мақомоти давлатӣ ҷиҳати таҳлил кардани маълумот саъю кӯшиш ба роҳ монда шавад.**

**(в) Ба кишвари узв тавсия медиҳад, ки дар мавриди мазкур, байни муассисаҳои дигар, аз Хазинаи кӯдакони Созмони Милали Муттаҳид (ЮНИСЕФ) хостори кумаки фаннӣ шавад.**

**Мониторинги мустақил**

10. **Кумита аз таъсис додани Ваколатдор оид ба ҳуқуқи кӯдак дар соли 2016 истиқбол менамояд ва дар робита бо шарҳи умумии №2-уми худ (2002) дар бораи нақши муассисаҳои мустақил оид ба ҳуқуқи инсон ба кишвари узв тавсия медиҳад, ки:**

**(а) Мустақилияти онҳо, аз ҷумла маблағгузорӣ, ваколат ва масуниятҳои онҳо таъмин шавад;**

**(б) Такмил додани самаранокии фаъолияти Шуъбаи ҳуқуқи кӯдак дар Дастгоҳи Ваколатдор оид ба ҳуқуқи инсон ҷиҳати қабул ва тафтиш кардани шикоятҳои инфиродӣ бевосита аз кӯдакон, аз ҷумла тавассути баланд бардоштани огоҳии ҷомеа, махсусан кӯдакон, дар бораи мавҷудияти чунин механизмҳо.**

**Паҳнсозӣ, баланд бардоштани сатҳи маърифатнокӣ ва омӯзиш**

11. **Кумита тавсияи қаблии худро дубора таъкид менамояд, ки кишвари узв барои паҳнсозии маълумот дар бораи амалисозии Конвенсия байни кӯдакон, волидайн, ҷомеаи шаҳрвандӣ ва тамоми бахшҳову сатҳҳои ҳукуматӣ дар саросари кишвар барномаи систематикӣ ва устуворро таҳия намояд. Барнома бояд таҳия кардани барномаҳои омӯзишӣ барои ҳамаи гурӯҳҳои касбиеро дар бар гирад, ки бо кӯдакон ва барои кӯдакон кор мекунанд. Дар ин маврид, Кумита кишвари узвро ташвиқ менамояд, ки байни муассисаҳои дигар, аз ЮНИСЕФ ва дигар муассисаҳои дахлдор хостори кумаки фаннӣ шавад (CRC/C/TJK/CO/2, банди 21).**

**Ҳамкорӣ бо ҷомеаи шаҳрвандӣ**

12. **Дар баробари истиқбол кардан аз ҳамкории афзуда бо созмонҳои ҷомеаи шаҳрвандӣ, Кумита ба кишвари узв тавсия медиҳад, ки ба тақвият додани ҳамкориаш бо ҷоемаи шаҳрвандие идома диҳад, ки бо ҳуқуқи кӯдак, аз ҷумла тавассути ҷалби систематикии онҳо ба банақшагирӣ, мониторинг ва арзёбии сиёсатҳо, нақшаҳо ва барномаҳои марбут ба ҳуқуқи кӯдак кор мекунад.**

**Б. Таърифи кӯдак (Моддаи 1)**

13. **Кумита аз воридсозии тағйироту иловаҳо ба Кодекси оила дар соли 2010, баланд бардоштани камтарин синну соли издивоҷ ба 18-солагӣ истиқбол менамояд, вале нигарон аст, ки дар ҳолатҳои истисноӣ, кӯдакони 17-сола ҳанӯз метавонанд издивоҷ кунанд. Кумита аз кишвари узв хоҳиш менамояд, ки Кодекси оиларо бозбинӣ намуда, ҳар гуна истисноҳоро барои камтарин синну соли издивоҷи ҳам духтарон ва ҳам писарон рафъ кунад ва барои рафъи издивоҷи кӯдакон тамоми тадбирҳои заруриро андешад.**

**В. Принсипҳои умумӣ (Моддаҳои 2, 3, 6 ва 12)**

**Роҳ надодан ба табъиз**

14. **Дар баробари қайд кардан, ки табъизро қонун мамнӯъ намудааст, Кумита нигаронии қаблии худро дубора таъкид менамояд (CRC/C/TJK/CO/2, банди 26) ва ба кишвари узв тавсия медиҳад, ки ба андешидани тадбирҳои таъхирнопазир ҷиҳати хотима додан ба ҳолатҳои амалии табъиз нисбат ба духтарон, кӯдакони дорои маъюбият, кӯдакони гирифтори ВНМО/БПНМ, кӯдакони лулӣ, кӯдакон дар муассисаҳои будубоши доимӣ, кӯдаконе, ки дар манотиқи деҳот ва дурдаст зиндагӣ мекунанд, кӯдакони паноҳҷӯянда ва гуреза, аз ҷумла бо роҳи афзалиятгузории дастгирӣ ба гурӯҳҳои мазкур тавассути барномаҳои ҳадафнок барои таъмин намудани дастрасии баробари онҳо ба тамоми хизматрасониҳои ҷамъиятӣ ва махсусан ба таҳсил ва хадамоти тандурустӣ ва рафъ намудани муносибатҳову таҷрибаҳои иҷтимоиву фарҳангӣ идома диҳад.**

**Манфиатҳои беҳтарини кӯдак**

15. **Бо руҷӯъ ба шарҳи умумии №14-и худ (2013) дар бораи ҳуқуқи кӯдак ба доштани манфиатҳои беҳтарини худ ҳамчун мулоҳизаи асосӣ баррасӣ шавад, Кумита ба кишвари узв тавсия медиҳад то таъмин намояд, ки ҳуқуқи мазкур дар ҳамаи мурофиаҳову қарорҳои қонунгузорӣ, маъмурӣ ва ҳуқуқӣ, махсусан дар самти пешгирии ҷудосозии нолозими кӯдакон аз волидайни худ ва ба муассисаҳои будубоши доимӣ ҷо ба ҷо кардани онҳо ва дар ҳамаи сиёсатҳо, барномаҳо ва лоиҳаҳое ба таври муносиб ҳамгиро ва ба таври ҳамоҳанг тафсиру татбиқ шавад, ки дахлдоранд ва ба кӯдакон таъсир мегузоранд.**

**Эҳтиром гузоштан ба фикру андешаҳои кӯдак**

16. **Кумита ба қонуне таваҷҷӯҳ зоҳир менамояд, ки ҳуқуқи кӯдакро барои шунида шудан танҳо дар оила ва ҳолатҳои фарзандхонӣ ва танҳо барои кӯдакони синну солашон аз 10-сола боло маҳдуд менамояд. Бо руҷӯъ ба шарҳи умумии худ таҳти №12 (2009), Кумита ба кишвари узв тавсия медиҳад то ба таври қонунӣ муқаррар намояд, ки ҳамаи кӯдакон дар ҳамаи масъалаҳое шунида мешаванд, ки ба онҳо таъсири манфӣ мегузоранд. Илова бар ин, Кумита ба кишвари узв тавсия медиҳад, ки барои парваридани фарҳанги муносибати боэҳтиромона нисбат ба ақидаҳои кӯдак ва пешбарии иштироки маънидор ва соҳибқудрати тамоми кӯдакон дар ҳудуди оила, ҷомеа ва мактаб барномаҳову фаъолиятҳои баланд бардоштани сатҳи огоҳӣ баргузор намояд ва дар ин маврид, омӯзиш ба ҳамаи мутахассисоне таъмин мешавад, ки бо ё барои кӯдакон кор мекунанд.**

**В. Ҳуқуқҳо ва озодиҳои шаҳрвандӣ (Моддаҳои 7, 8 ва 13-17)**

**Бақайдгирии таваллуд**

17. **Бо дарназардошти шумораи назарраси кӯдакони то панҷсола дар кишвари узв, ки шаҳодатномаи таваллуд надоранд, Кумита бо ёдрас кардани кишвари узв аз ҳадафи 16.9-уми Ҳадафҳои рушди устувор оид ба таъмин намудани ҳувияти ҳуқуқӣ барои ҳама кишвари узвро қатъиян водор менамояд, ки мусоидат намудан ба дастрасиро ба раванди бақайдгирии таваллуд тавассути вусъат додани истифодаи воҳидҳои сайёри бақайдгирии асноди шаҳрвандӣ, суръат додани вақти баррасӣ, рафъ намудани ҳамаи хароҷоти иловагӣ, содда кардани талаботи дархости ҳуҷҷатҳои тасдиқкунанда ва ташвиқ намудани гузориш додани таваллудҳо дар хона идома диҳад. Илова бар ин, Кумита ба кишвари узв тавсия медиҳад, ки байни муассисаҳои дигар, барои амалисозии тавсияҳои мазкур аз ЮНИСЕФ хостори кумаки фаннӣ шавад.**

**Озодии баён**

18. **Кумита ба кишвари узв тавсия медиҳад, ки механизмҳои амалисозии Қонун “Дар бораи ҷавонон ва сиёсати ҷавонон” (2004) муқаррар ва баёни афкори кӯдакон дар ҳамаи марҳилаҳои таҳия, амалисозӣ ва арзёбии сиёсатҳо дар ҳамаи равандҳои сиёсӣ, иқтисодӣ ва дигар равандҳои қабули қарор ҳам дар хона ва ҳам дар ҷамъият пешбинӣ шавад.**

**Озодии афкор, виҷдон ва мазҳаб**

19. **Кумита ба кишвари узв тавсия медиҳад то ҳуқуқи ҳар як кӯдакро барои озодона амалӣ намудани мазҳаб ё эътиқоди худ, аз ҷумла тавассути воридсозии тағйироту иловаҳо ба Қонун “Дар бораи масъулияти падару модар барои таълиму тарбияи фарзанд” (2011), маҳдудсозии таҳсилоти диниро танҳо аз ҷониби муассисаҳои дорои иҷозатномаи давлатӣ ва танҳо барои кӯдакони синну солашон беш аз 7-сола ва сипас, мамнӯъ кардани кӯдаконро аз ворид шудан ба масҷид кафолат диҳад.**

**Г. Зӯроварӣ нисбат ба кӯдакон (Моддаҳои 19, 24 (3), 28 (2), 34, 37 (а) ва 39)**

**Шиканҷа ва дигар муносибат ё ҷазои бераҳмонаву пастзанандаи шаъну шараф**

20. **Бо руҷӯъ ба шарҳи умумии худ таҳти №13 (2011) дар бораи ҳуқуқи кӯдак ба озодӣ аз тамоми шаклҳои зӯроварӣ ва ҳадафи 16.2-уми Ҳадафҳои рушди устувор ҷиҳати хотима додан, байни ҷанбаҳои дигар, ба тамоми шаклҳои зӯроварӣ нисбат ба кӯдакон, Кумита тавсияи қаблии худро дубора таъкид (CRC/C/TJK/CO/2, банди 38) ва кишвари узвро боз ҳам водор менамояд ба:**

**(а) Бартараф намудани хавфи баланди гузоришшудаи шиканҷа ва муомилаи бади кормандони милитсия бо кӯдакон дар боздоштгоҳҳо ва махсусан ҳангоми боздошт, интиқол ба шӯъбаҳои милитсия ва ҳангоми бозпурсиҳо, тавассути татбиқ намудани муқаррароти амалкунандаи қонун барои ба тафтишот кашидани гунаҳкорон ва таъмин намудани ҷуброни муносиб ба кӯдакони ҷабрдида;**

**(б) Ба таври таъҷилӣ мамнӯъ кардан ва боздоштани таҷрибаи истифодаи ҳабси якка ҳамчун тадбири интизомӣ барои кӯдаконе, ки аз озодӣ маҳрум шудаанд;**

**(в) Бо захираҳои муносиб таъмин намудани Ваколатдор оид ба ҳуқуқи кӯдак ҷиҳати ба ӯ фароҳам овардани имконияти идома додани мониторинги ҳамаи муассисаҳое, ки кӯдакон аз озодӣ маҳрум шудаанд, аз ҷумла дар муассисаҳои будубоши доимӣ, то таъмин шавад, ки кӯдакон аз ҳамаи шаклҳои шиканҷа ва муносибати ғайриинсонӣ ё пастзанандаи шаъну шараф озоданд ва ба онҳо таъмин намудани дастрасӣ ба механизми махфӣ, бехатар ва ба кӯдак хайрхоҳонаи шикоятҳое, ки бо маҳрумсозии онҳо аз озодӣ, шароитҳои боздошт ва зиндонишавӣ ё муолиҷа алоқаманданд.**

**Ҷазои ҷисмонӣ**

21. Кумита қабули Қонун “Дар бораи масъулияти падару модар барои таълиму тарбияи фарзанд” (2011), Қонун “Дар бораи пешгирии зӯроварӣ дар оила” (2013) ва нақшаи стратегии ҳамроҳи он (2014-2013), Қонун “Дар бораи маориф” (2013) ва Қонун “Дар бораи ҳифзи ҳуқуқи кӯдак” (2015)-ро қайд менамояд. Вале Кумита амиқ нигарон аст, ки:

(а) Сохтори қонунгузорӣ ҷазои ҷисмониро нисбат ба кӯдакон, аз ҷумла дар хона, дар муассисаҳои будудоши доимӣ, муассисаҳои будубоши рӯзона ва муассисаҳои ислоҳӣ ба таври возеҳу равшан мамнӯъ намекунад;

(б) Ҳарчанд ҷазои ҷисмонӣ нисбат ба кӯдакон дар мактаб мамнӯъ шудааст, амалисозии манъи чунин ҷазо дар Қонун “Дар бораи маориф” (2013) бо сабаби набудани механизмҳои муқарраршудаи гузоришдиҳӣ номуносиб боқӣ мемонад.

22**. Бо руҷӯъ ба шарҳи умумии худ таҳти №8 (2006) дар бораи ҳуқуқи кӯдак ба муҳофизат аз ҷазои ҷисмонӣ ва дигар шаклҳои ҷазои бераҳмона ё пастзанандаи шаъну шараф, Кумита кишвари узвро таъкид менамояд ба:**

**(а) Тавассути қонун возеҳу равшан мамнӯъ кардани ҷазои ҷисмонии кӯдакон дар ҳамаи муҳитҳо;**

**(б) Дар саросари кишвар тақвият додани зарфият ва шумораи маъмуроне, ки ба пешгирии зӯроварӣ дар оила масъуланд ва вусъат додани ваколати онҳо ҷиҳати фаро гирифтани ҳамаи муҳитҳое, ки дар онҳо нисбати кӯдакон зӯроварӣ содир мешавад то таъмин шавад, ки манъи зӯроварӣ нисбати кӯдакон, аз ҷумла ҷазои ҷисмонӣ, дар ҳамаи муҳитҳо ба таври муносиб назорат ва риоя мешавад;**

**(в) Таъсис додани механизмҳои гузоришдиҳӣ барои истифодаи ҷазои ҷисмонӣ дар ҳамаи муҳитҳо ва таъмин кардан, ки тафтишот, мурофиаҳои маъмурӣ ва ҳуқуқӣ дар робита бо ҳолатҳои тамоми шаклҳои зӯроварӣ нисбати кӯдакон дарҳол ва ба таври систематикӣ оғоз мешаванд ва маълумот дар бораи ҳолатҳо ва ҳалли онҳо ҷамъоварӣ ва ба қисмҳои таркибӣ тақсимбандӣ мешаванд;**

**(г) Тақвият додани дастгирӣ барои кӯдаконе, ки аз зӯроварӣ ҷабр дидаанд ва таъмин намудани дастрасии онҳо ба хадамоти муносиби барқароршавӣ ва машваратдиҳӣ;**

**(д) Мусоидат намудан ба шаклҳои мусбат, ғайризӯроварона ва муштараки тарбияи кӯдак ва интизом тавассути маъракаҳои баланд бардоштани сатҳи маърифатнокӣ ва омӯзиши маъмурони, ки бо оилаҳо кор мекунанд.**

**Амалияи зараровар**

23. **Нигароние ҳаст, ки “никоҳ” тавассути маросимҳои издивоҷи мазҳабӣ барои кӯдакони то 18-сола ҳанӯз вуҷуд дорад, махсусан дар ҷамоатҳои дурдаст ва деҳот, аз ин рӯ, Кумита ба кишвари узв тавсия медиҳад, ки стратегияи миллии мубориза бо издивоҷи кӯдаконаро қабул намояд ва таъмин намудани барномаҳои ҳамаҷонибаи баланд бардоштани сатҳи маърифтнокиро дар бораи пайомадҳои манфии издивоҷ ба кӯдакон, махсусан бо мавриди ҳадаф қарор додани пешвоёни мазҳабӣ дар манотиқи деҳот, идома диҳад.**

**Д. Муҳити оилавӣ ва нигоҳубини алтернативӣ (Моддаҳои 5, 9-11, 18 (1) ва (2), 20-21, 25 ва 27 (4))**

**Муҳити оилавӣ**

24. Кумита аз масъалаҳои зерин нигарон аст:

(а) Сатҳи баланди давомдори институтсионализатсияи кӯдакон бо сабаби нотавонии оилаҳо ҷиҳати таъмин намудани ғамхорӣ ба фарзандони худ (CRC/C/TJK/CO/2, банди 42);

(б) Ҷудошавии кӯдакон аз оилаҳои худ бо сабаби муҳоҷирати дохилӣ ва байналмилалии волидайнашон ва беэътиноие, ки нисбат ба чунин кӯдакон зоҳир мешавад;

(в) Ҷалби кӯдакон ба фаъолиятҳои иқтисодӣ барои дастгирӣ намудани хонаводаҳои худ.

25. **Кумита тавсия медиҳад, ки кишвари узв:**

**(а) Дастгирии иҷтимоиву молиявии худ ва кӯмакпулиҳоро ба оилаҳои осебпазир, бо таваҷҷӯҳи махсус ба модарони танҳо, ба таври назаррас афзоиш диҳад то ба онҳо барои нигоҳубини фарзандонашон дар ҳудуди оила кумак расонад, аз ҷумла тавассути афзалиятгузории таъмини машварату роҳнамоии амалӣ дар тарбияи фарзанд;**

**(б) Баланд бардоштани сатҳи маърифатнокии ҷомеа дар бораи таъсири манфии ба муассисаҳои будубоши доимӣ фиристодан ба рушди кӯдакон;**

**(в) Таъмин намудани тадбирҳои ҳифзи иҷтимоӣ барои кӯдакони муҳоҷирони меҳнатӣ ва оилаҳои онҳо;**

**Кӯдаконе, ки аз муҳити оилавӣ маҳрум шудаанд**

26. **Дар** **баробари ба Роҳнамои Созмони Милал барои нигоҳубини алтернативии кӯдакон ҷалб намудани таваҷҷӯҳи кишвари узв, Кумита таъкид менамояд, ки камбизоатии молиявӣ ва моддӣ ё шароитҳое, ки ба чунин камбизоатӣ мустақиман ва нисбатан рабт доранд, ҳаргиз набояд асоси ягонаи дур кардани кӯдак аз ғамхории волидайн, ба нигоҳубини алтернативӣ пазируфтани кӯдак ё пешгирӣ кардани реинтегратсияи иҷтимоии кӯдак бошанд. Дар ин робита, Кумита тавсия медиҳад, ки кишвари узв:**

**(а) Ҳар ҷое имконпазир аст, бо дарназардошти кам кардани сатҳи ба муассисаҳои будубоши доимӣ фиристодани кӯдакон, тавассути ба оилаҳои биологии онҳо баргардонидани кӯдакон, пешбурди шаклҳои оилаи парастор ва фарзандхонӣ ташаккул додани ғамхории бар оила асосёфтаи кӯдакон;**

**(б) Татбиқ намудани Низомномаи соли 2017 “Дар бораи мақомоти васояту парасторӣ” бо дарназардошти таъмини тадбирҳои муносиби муҳофизатӣ ва меъёрҳои возеҳи муайян кардан, ки оё кӯдак бояд ба нигоҳубини алтернативӣ вогузошта шавад ва чунин меъёрҳо бояд бар эҳтиёҷот, ақидаҳо ва манфиатҳои беҳтарини кӯдак асос ёбанд;**

**(в) Ниҳоӣ ва қабул кардани лоиҳаи модели нави Низомномаи хонаҳои кӯдакон бо дарназардошти такмил додани стандарти нигоҳубин дар чунин муассисаҳо;**

**(г) Ба таври систематикӣ афзудани шумораи бозрасиҳое, ки аз ҷониби Вазорати тандурустӣ ва ҳифзи иҷтимоӣ дар мавриди хонаҳои кӯдакон гузаронида мешаванд ва ба оилаи парастор ҷойгир кардани кӯдакон, бо мақсади назорат кардани шароитҳо ва сифати нигоҳубини таъминшаванда, аз ҷумла тавассути таъмин намудани роҳҳои дастраси гузоришдиҳӣ, мониторинг ва ислоҳсозии муносибати нодуруст бо кӯдакон.**

**Фарзандхонӣ**

27. **Кумита шумораи афзудашавандаи фарзандхониҳои дохилиро қайд менамояд ва ба кишвари узв тавсия медиҳад, ки:**

**(в) Ҳуқуқи хешовандонеро қонунӣ намояд, ки берун аз қаламрави кишвари узв истиқомат мекунанд ва кӯдаки бе парастории оиларо ба фарзандхондӣ қабул карда тавонанд;**

**(б) Пайвастан ба Конвенсияи №33-и соли 1993-уми Гаага оид ба ҳифзи кӯдакон ва ҳамкорӣ дар робита бо фарзандхондии байни давлатиро баррасӣ намояд.**

**Е. Маъюбият, тандурустӣ ва некӯаҳволӣ(Моддаҳои 6, 18 (3), 23, 24, 26, 27 (1)-(3) ва 33)**

**Кӯдакони дорои маъюбият**

28. Дар баробари истиқбол кардан аз қабули Қонун “Дар бораи ҳифзи иҷтимоии маъюбон” (2010), Кумита дар бораи ҳифзи нокифояи кӯдакони маъюбиятдошта аз табъиз ба таври ҷиддӣ нигарон аст, махсусан:

(а) Тақсимоти нобаробари маблағгузории кишвари узв барои кӯдакони маъюбиятдоштае, ки пеш ва баъд аз қабули Қонун “Дар бораи ҳифзи иҷтимоии маъюбон” таваллуд шудаанд;

(б) Норасоии маълумоти мӯътамад, ки ба таъмин ва арзёбӣ кардани хадамот барои кӯдакони маъюбиятдошта монеъ мешавад;

(в) Дастрасии аз нигоҳи ҷисмонӣ маҳдуд ва давомдор ба муассисаҳои ҷамъиятӣ, нақлиёт ва манзил;

(г) Мавҷудияти хадамоти маҳдуди ошкорсозӣ ва ташхиси бармаҳали маъюбият ва хизматрасониҳои тавонбахшие, ки аз ҷониби давлат маблағгузорӣ мешаванд;

(д) Набудани бархурди ҳамаҷониба ба эҳтиёҷоти кӯдакони маъюбиятдошта ва оилаҳои онҳо ва махсусан ба эҳтиёҷоти ҷавондухтарони маъюб;

(е) Кумакпулӣ ва хизматрасониҳои нокифояи иҷтимоие, ки ба кӯдакони дорои маъюбияти эҳтиёҷи бештардошта ва оилаҳои онҳо таъмин мешаванд, онҳоро ҷиҳати дар муҳити оила нигоҳубин намудани кӯдакони маъюбиятдоштаи худ ҳавасманд намегардонанд, ки дар натиҷа шумораи номутавозини кӯдакони маъюб будубоши худро дар муассисаҳо идома медиҳанд;

(ё) Дастрасии фавқулодда маҳдуди кӯдакони маъюбиятдошта ба таҳсилот.

29. **Бо иҷтибос ба шарҳи умумии худ таҳти №9 (2006) дар бораи ҳуқуқҳои кӯдакони маъюбиятдошта, Кумита тавсияи қаблии худро (CRC/C/TJK/CO/2, банди 51) дубора қайд менамояд ва кишвари узвро таъкид менамояд, ки бархурди бар ҳуқуқи инсон асосёфтаро нисбат ба масъалаҳои маъюбият қабул кунад, стратегияи ҳамаҷонибаро бари фарогирии кӯдакони маъюбиятдошта таҳия намояд ва:**

**(а) Ба таври систематикӣ ҷамъоварӣ кардани маълумоти ба қисмҳои таркибӣ тақсимбандишуда дар бораи кӯдакони маъюбиятдошта, ки барои ба роҳ мондани сиёсатҳову барномаҳои муносиб барои чунин кӯдакон зарур аст;**

**(б) Таъмин намудани амалисозии Қоидаҳо ва Низомномаи банақшагирии соли 2014 оид ба дастрас будани биноҳо ва муассисаҳо барои гурӯҳҳои ҳаракаташон маҳдуд, бо дарназардошти принсипҳои тарҳи умумии мусоидат намудан ба дастрасии кӯдакони маъюбиятдошта ба биноҳои ҷамъиятӣ ва хизматрасониҳои нақлиётӣ;**

**(в) Андешидани тадбирҳои бетаъхир барои таъмини дастрасии кӯдакони маъюбиятдошта ба тандурустӣ, аз ҷумла барномаҳои муайянсозиву мудохила ва тавонбахшӣ, байни чораҳои дигар, тавассути ниҳоӣ ва қабул кардани лоиҳаи чаҳорчӯбаи сиёсат оид ба мудохилаи барвақтӣ;**

**(г) Афзудани дастрасии кӯдакони маъюбиятдошта ба кумаку имтиёзҳои муносиби иҷтимоӣ, аз ҷумла тавассути ба роҳ мондани ташаббусҳои маърифтнокӣ дар бораи мавҷудияти чунин имтиёзҳо;**

**(д) Ниҳоӣ ва қабул кардани лоиҳаи Кодекси маориф, ки ҳоло дар бораи таҳсилоти фарогир бобе дорад;**

**(е) Таъмин намудани амалисозии Стратегияи миллии рушди соҳаи маориф (2020), ки ба гузариши мунтазами кӯдакони маъюбиятдошта ба низоми таҳсилоти умумӣ ишора менамояд ва таҷдиду татбиқи Чаҳорчӯбаи миллӣ оид ба таҳсили фарогир барои кӯдакони дорои маъюбияти ҷисмонӣ (2011-2015) ва вусъат додани он ҷиҳати фаро гирифтани кӯдаконе, ки ба маъюбияти равонӣ-иҷтимоӣ ва/ё зеҳнӣ гирифторанд;**

**(ё) Таълим додан ва таъйин кардани омӯзгорону мутахассисоти махсусгардонидашуда дар синфҳои ҳамгирошуда, ки ба кӯдакони дорои мушкилоти омӯзишӣ дастгирии инфиродӣ ва тамоми таваҷҷӯҳи заруриро таъмин менамоянд;**

**(ж) Баргузор намудани маъракаҳои баланд бардоштани сатҳи маърифатнокӣ, ки дар он кормандони сохторҳои давлатӣ, ҷомеа ва оилаҳо мавриди ҳадаф қарор мегиранд, бо мақсади мубориза бурдан бо стигма ва таассуб нисбати кӯдакони маъюбиятдошта ва пешбурди таҷассуми мусбати чунин кӯдакон.**

**Тандурустӣ ва хадамоти тандурустӣ**

30. Дар баробари истиқбол кардан аз ислоҳоти соҳаи тандурустӣ, ки кишвари узв анҷом додааст ва коҳиши назарраси сатҳи фавти кӯдакону навзодон, бо вуҷуди ин, Кумита нигарон аст, ки:

(а) Маблағгузории кишвари узв, ки барои расонидани хадамоти тандурустӣ ҷудо мешавад, нокифоя ва ғайрисамаранок буда, ба вобастагӣ аз маблағҳои донорӣ ҷиҳати амалисозии “Нақшаи стратегии рушди кумаки аввалияи тиббию санитарӣ аз рӯи принсипи тиббӣ оилавӣ” (2016-2020) натиҷа медиҳад;

(б) Расонидани хадамоти тандурустиро инфрасохтори ноқис заиф менамояд ва таҷҳизоти биноҳои бемористон бештари вақтҳо об, воситаҳои санитарӣ ва нерӯи барқ надоранд;

(в) Донишу малакаҳои кормандони соҳаи тандурустӣ суст буда, фавти навзодон ба сатҳи пасти сиффти хизматрасонӣ ҳангоми таваллуди кӯдак алоқаманд аст;

(г) Фавти бармаҳали тифлон аксари вақтҳо пешгиришаванда буда, дар манотиқи деҳот шиддат меёбад ва ба таври кофӣ гузориш дода намешавад;

(д) Системаи эмгузаронии маъмулиро холигоҳҳо дар назорат, фарогирии мониторинг ва гузоришдиҳӣ, идоракунии захираи ваксинаҳо ва маблағгузории устувори эмгузаронӣ заиф менамоянд.

31. **Бо иҷтибос ба шарҳи умумии худ таҳти №15 (2013) дар бораи ҳуқуқи кӯдак ба баҳрамандӣ аз баландтарин стандартҳои муваффақ шудан ба тандурустӣ ва бо зикри ҳадафи 3.2-уми Ҳадафҳои рушди устувор дар мавриди хотима гузоштан ба фавтҳои пешгиришавандаи навзодон ва кӯдакони то панҷсола, Кумита ба кишвари узв тавсия медиҳад, ки:**

**(а) Дарҳол андешидани тадбирҳои зарурӣ барои афзудани ҳаҷми буҷете, ки ба системаи тандурустӣ ҷудо мешавад, бо дарназардошти таъмин намудани дастрасии муносиб ба хадамоти кумаки аввалияи тиббию санитарӣ ба ҳамаи кӯдакон, бо таваҷҷӯҳи махсус ба кӯдакон дар манотиқи деҳот ва аз оилаҳои камдаромад, аз ҷумла тавассути амалисозии Нақшаи стратегӣ барои ислоҳоти минбаъдаи маблағгузории соҳаи тандурустӣ (2015-2018) ва тавассути муаррифии фарогирии суғуртаи ҳатмии тиббӣ, ҳамон тавре Қонун “Дар бораи суғуртаи тиббӣ (2008)” пешбинӣ шудааст;**

**(б) Ҷудо кардани захираҳои кофӣ барои таъмин намудани амалисозии Барномаи миллии эмгузаронӣ (2016-2017) бо мақсади рафъ намудани холигоҳҳои мавҷуда ҷиҳати фарогирии ҳамаи кӯдакон дар кишвари узв;**

**(в) Амалӣ ва татбиқ кардани Роҳнамои техникии Идораи Комиссари олии Созмони Милали Муттаҳид оид ба ҳуқуқи башар дар бораи татбиқи бархурди бар ҳуқуқи инсон асосёфтаи амалисозии сиёсатҳо ва барномаҳои коҳиш ва барҳам додани сатҳи фавт ва бемории кӯдакони то панҷсола (A/HRC/27/31);**

**(г) Дар ин маврид, байни муассисаҳои дигар, хостори кумаки техникӣ шудан аз ЮНИСЕФ ва Ташкилоти умумиҷаҳонии тандурустӣ (ТУТ).**

**Ғизо**

32. Кумита нигарон аст, ки таносуби назарраси аҳолии деҳот, аз ҷумла кӯдакон, дар вазъи пурфишори амнияти озуқаворӣ зиндагӣ мекунанд, аз истеъмоли нокифояи озуқаворӣ ранҷ мекашанд ва бисёр шаҳрвандон барои харидани маҳсулоти асосии озуқаворӣ пули кофӣ надоранд. Кумита боз ҳам нигарон аст, ки донишу малакаҳои нокифояи оилаҳо ва парасторон дар робита ба ғамхории кӯдак ва амалияҳои истеъмоли ғизо ба норасоии густурдаи ғизо байни кӯдакон дар кишвари узв саҳм гузоштаанд, ки ба қадпастӣ, камхунӣ ва норасоии йод натиҷа додааст.

33. **Кумита таваҷҷӯҳро ба ҳадафи 2.2-уми Ҳадафҳои рушди устувор дар мавриди хотима додан ба ҳамаи шаклҳои камғизоӣ ҷалб менамояд ва тавсия медиҳад, ки кишвари узв Стратегияи миллии рушди худро (2030) пурра татбиқ кунад то амнияти озуқаворӣ ва дастрасии одамон ба ғизои хушсифат таъмин шавад, аз ҷумла тавассути:**

**(а) Ниҳоӣ ва қабул кардани нақшаи амали сохтории байнисоҳавӣ оид ба ғизо барои таъмин намудани фаъолияти Платформаи миллии ғизо;**

**(б) Таъмин намудани мавҷудияти микроэлементҳои зарурии ғизоӣ, аз ҷумла витаминҳои А ва D, барои кӯдакони то панҷсола, зоҳир намудани таваҷҷӯҳи махсус ба кӯдакони манотиқи деҳот ва аз оилаҳои камдаромад ва мусоидат намудан ба имкониятҳои додани машваратҳои истеъмоли ғизо ҳангоми тақсимот;**

**(в) Шиддат бахшидан ба кӯшишҳои баланд бардоштани сатҳи маърифатнокӣ дар бораи аҳамияти синамаконӣ барои тифлон ва ғизодиҳӣ, дар маҷмӯъ, барои кӯдакон, байни доираи умумии ҷомеа, махсусан нигоҳубинкунандагони кӯдакон.**

**Солимии равонӣ**

34. **Бо дарназардошти норасоии кормандони соҳибихтисос дар самти солимии равонӣ ҷиҳати қонеъ кардани эҳтиёҷоти равонӣ-иҷтимоии кӯдакону наврасон дар кишвари узв Кумита ба кишвари узв тавсия медиҳад, ки шумораи хизматрасониҳои дастраси машварати равонӣ ва кормандони иҷтимоиро дар мактабҳову ҷамоатҳо афзояд ва таъмин намояд, ки ҳамаи мутахассисони бо кӯдакон коркунанда барои муайян ва бартараф намудани тамоюлҳои бармаҳали худкушӣ ва масъалаҳои солимии равонӣ омӯзиши муносиб гирифтаанд.**

**Солимии наврасон**

35. **Дар баробари истиқбол кардан аз воридсозии тағйироту иловаҳо ба Қонун “Дар бораи саломатии репродуктивӣ ва ҳуқуқҳои репродуктивӣ” (2015), ки синну соли ризоияти волидайнро барои навҷавонон аз 18 ба 16 коҳиш медиҳад то онҳо ба маълумот дар бораи саломатии репродуктивӣ ва хизматрасониҳои босифати махфӣ дастрасии озодона ёбанд ва дастрасии наврасонро ба таълим оид ба муносибатҳои шаҳвонӣ дар муассисаҳои таълимӣ кафолат медиҳад, Кумита нигарон аст, ки қонун эътибор пайдо накардааст ва махсусан дастрасӣ ба воситаҳои пешгирии ҳамл барои духтарони наврас душвор боқӣ мемонад. Бо дарназардошти шарҳи умумии худ таҳти №4 (2003) дар бораи тандурустии нарасон, Кумита ба кишвари узв тавсия медиҳад, ки Барномаи хадамоти тандурустии ба ҷавонон хайрхоҳонаро амалӣ намояд то таъмин шавад, ки ҷиҳати коҳиш додани ҳомиладоршавии наврасон ва афзудани дастрасӣ ба воситаҳои зидди ҳамл, махсусан дар манотиқи деҳот, дастрасиро ба маълумоту хизматрасониҳо барои духтарону писарон фароҳам овардааст.**

**ВНМО/БПНМ**

36. **Кумита аз таҳрири Қонун “Дар бораи мубориза бо ВНМО/БПНМ” (2014) истиқбол менамояд, ки дар он байни ҷанбаҳои дигар, зиёд намудани синну соли қобили қабули барои дарёфти кӯмакпулиҳои иҷтимоӣ ва ва барои гузаштан аз озмоиш кафолат медиҳад, ҷой доранд. Вале Кумита аз афзоиши назарраси сирояти ВНМО байни кӯдакони то 10-сола, шумораи афзояндаи ҳамсироятшавии ВНМО/бемории сил миёни кӯдакон дар кишвари узв, таъхирҳо дар оғози табобати зиддиретровирусӣ байни занони ҳомиладоре, ки бо ВНМО зиндагӣ мекунанд ва аз мудохилаҳои тиббӣ сироят шудани аксари кӯдаконе нигарон аст, ки бо ВНМО зиндагӣ мекунанд. Бо дарназардошти шарҳи умумии худ таҳти №3 (2003) дар бораи ВНМО/БПНМ ва ҳуқуқҳои кӯдак, Кумита ба кишвари узв тавсия медиҳад, ки:**

**(а) Озмоиши ҳатмии ВНМО-ро барои ҳамаи занони ҳомиладор дар вақти ҳомиладориашон тақвият диҳад, то интиқоли беморӣ аз модар ба кӯдак пешгирӣ шавад;**

**(б) Такмил додани муолиҷаи пайгирикунандаи модарони бо ВНМО/БПНМ сироятшуда ва тифлони онҳо то ташхиси бармаҳал ва оғози бармаҳали табобат таъмин шавад;**

**(в) Татбиқ намудани Барномаи миллии мубориза бо БПНМ (2017-2020) бо дарназардошти рафъ намудани роҳҳои васеъ паҳншудаи сирояти аксари кӯдаконе, ки бо ВНМО зиндагӣ мекунанд ва такмил додани дастрасии онҳо ба хадамоти босифат, ба синну сол муносиби ВНМО/БПНМ, тандурустии ҷинсӣ ва репродуктивӣ;**

**(г) Байни муассисаҳои дигар, хостори кумаки фаннӣ шудан аз Барномаи муштараки Созмони Милали Муттаҳид барои мубориза бо ВНМО/БПНМ (UNAIDS) ва ЮНИСЕФ.**

**Сатҳи зиндагӣ**

37. **Дар баробари истиқбол намудан аз пешрафти назаррасе, ки дар самти коҳиш додани сатҳи камбизоатӣ дар кишвари узв ба даст омадааст, Кумита аз муқовимати камбизоатӣ ва махсусан, аз оилаҳои фарзанддоре нигарон аст, ки таҳти хавфи баланди камбизоатӣ қарор мегиранд. Кумита ба кишвари узв тавсия медиҳад, ки захираҳои заруриро барои татбиқ намудани Стратегияи миллии рушди худ (2030) бо таваҷҷӯҳи махсус ба такмил додани сатҳи зиндагии кӯдакон дар кишвари узв сафарбар намояд, аз ҷумла дастрасии онҳоро ба оби тозаи ошомиданиву санитария ва муҳофизат намудани оилаҳо аз маҳрумшавии иҷборӣ аз амвол кафолат диҳад. Илова бар ин, Кумита ба кишвари узв тавсия медиҳад, ки ба оилаҳое дастгирии муносиб ва хадамоти некӯаҳволиро таъмин намояд, ки бо мушкилоти иҷтимоиву иқтисодӣ рӯ ба рӯ шудаанд то ҷалбшавии кӯдакони онҳо ба меҳнати кӯдак пешгирӣ шавад. Барномаҳои мақсаднок бояд бо иштироки пурмуҳтавои кӯдакон таҳия карда шаванд.**

**Таъсири тағйири иқлим ба ҳуқуқҳои кӯдак**

38. **Бо ҷалби таваҷҷӯҳ ба даврият ва шиддати афзудаи офатҳои табиие, ки кишвари узв бо сабаби тағйири иқлим таҳаммул кардааст ва ба талафоти инсониву молумулкӣ ва зиёнҳо ба инфрасохтори иҷтимоӣ-иқтисодӣ ва фарҳангӣ натиҷа додааст, Кумита кишвари узвро ба қабул намудани бархурди ба кӯдак нигаронидашудаи бартарафсозӣ ва мутобиқшавӣ ба тағйири иқлим ва фаро гирифтани кӯдакон ба таҳияи Стратегияи миллии мутобиқшавӣ ба тағйири иқлим (2016-2030), бо таваҷҷӯҳи махсус ба кӯдакони маъюбиятдошта ва духтарон таъкид менамояд ва ба ҳадафи 13.5-уми Ҳадафҳои рушди устувор дар мавриди пешбарии механизмҳои баланд бардоштани иқтидори банақшагирӣ ва идоракунии самараноки вобаста ба тағйири иқлим ишора менамояд.**

**Ё. Маориф, фаъолиятҳои фароғатӣ ва фарҳангӣ (Моддаҳои 28, 29, 30 ва 31)**

**Маориф, аз ҷумла таълим ва роҳнамоии касбӣ-техникӣ**

**39. Бо ишора ба шарҳи умумии худ таҳти №1 (2001) дар мавриди ҳадафҳои маориф ва бо ишора ба ҳадафҳои 4.1 ва 4.2-уми Ҳадафҳои рушди устувор дар мавриди таъмин кардан, ки то соли 2030 тамоми духтарону писарон таҳсилоти ройгон, баробар ва босифати ибтидоӣ ва миёнаро хатм мекунанд ва ба рушди босифати овони бармаҳали кӯдакӣ, нигоҳубин ва таҳсилоти томактабӣ дастрасӣ доранд, Кумита нигаронии қаблии худро (CRC/C/TJK/CO/2, банди 62) дубора таъкид менамояд ва ба кишвари узв тавсия медиҳад, ки:**

**(а) Ба андешидани тадбирҳо ҷиҳати афзудани сифати таҳсилот, бакоргирӣ ва омӯзиши давомдори омӯзгорон ва сохтмони муассисаҳои таълимиро дар саросари кишвари узв, бо таваҷҷӯҳи махсус ба манотиқи деҳот ва дурдаст, тавассути маблағгузории шаффоф ва самараноки соҳаи маориф идома диҳад;**

**(б) Омилҳои иҷтимоӣ, аз ҷумла дастгирии волидайн ва интизориҳои фарҳангиро аз нақши духтарону занон бартараф намояд то дастрасии баробари духтарон ба тамоми сатҳҳои таҳсил, аз ҷумла таҳсилоти миёна ва олӣ, таъмин шавад ва ба таҳсилоте таваҷҷӯҳи махсус зоҳир намояд, ки ҳадафи он тавонмандсозии духтарон аст;**

**(в) Тақвият додани низоми сифати таҳсилоти томактабӣ ва афзудани мавҷудият ва дастрасӣ таҳсилоти томактабӣ, аз ҷумла барои кӯдакон аз оилаҳои камбизоат;**

**(г) Такмил додани мавҷудият ва истифодаи маълумоти босифате, ки аз нигоҳи ҷинс, қавмият, фарогирии ҷуғрофӣ ва дигар нишондиҳандаҳои низоми таҳсилот тақсим шудааст, то барои банақшагирӣ, қабули қарор ва мониторинг иттилоот дода шавад.**

**Истироҳат, фароғат, фараҳбахшӣ ва фаъолиятҳои фарҳангиву бадеӣ**

40. **Бо ишора ба шарҳи умумии худ таҳти №17 (2013) дар бораи ҳуқуқи кӯдак ба истироҳат, фароғат, бозӣ, фаъолиятҳои фараҳбахш, ҳаёти фарҳангӣ ва санъат, Кумита ба кишвари узв тавсия медиҳад, ки ҳуқуқи кӯдакро ба истироҳату фароҳат тавассути қабул ва татбиқ намудани барномаҳо дар самти бозиву фароғат бо захираҳои кофиву устувор кафолат диҳад, ки вақту маконро барои ҷалби кӯдакон ба бозӣ ва фаъолиятҳои фараҳбахши муносиб бо синну соли онҳо пешбинӣ менамоянд.**

**Ж. Тадбирҳои махсуси муҳофизат (Моддаҳои 22, 30, 32-33, 35-36, 37 (б)-(д), 38, 39 ва 40)**

**Кӯдакони паноҳҷӯянда ва гуреза**

41. **Дар баробари истиқбол намудан аз таҳрири соли 2014-уми Қонун “Дар бораи гурезаҳо”, ки таъмин менамояд дархостҳои паноҳҷӯии аз ҷониби кӯдакони беназорат ё ҷудошуда пешниҳодшуда дар чаҳорчӯбаи тартиби муайян кардани мақоми гуреза таҳлил мешавад ва аз қабули Қонуни конститутсионӣ “Дар бораи шаҳрвандии Ҷумҳурии Тоҷикистон” (2015) низ истиқбол менамояд, ки чораҳои умумии муҳофизатӣ дошта, кӯдаконро аз бешаҳрвандӣ ҳангоми таваллуд муҳофизат мекунад, Кумита ба кишвари узв тавсия медиҳад, ки:**

**(а) Сиёсати ҳамаҷонибаи ҳамгирошавиро барои кӯдакони паноҳҷӯянда ва гуреза тавре қабул намояд, ки дастрасӣ ба таҳсилот, аз ҷумла дарсҳои саводомӯзии забони тоҷикӣ, омӯзиши касбӣ-техникӣ, хизматрасониҳои тандурустӣ ва тарҳи миллии ҳифзи иҷтимоӣ, бо таваҷҷӯҳи махсус ба кӯдакон аз оилаҳои осебпазир ва гирифтори маъюбият кафолат диҳад;**

**(б) Пайвастан ба Конвенсияи соли 1954 оид ба мақоми шахсони бетабаият ва Конвенсияи соли 1961 оид ба коҳиш додани бешаҳрвандиро баррасӣ намояд;**

**Кӯдаконе, ки ба гурӯҳҳои аққалият мансубанд**

42. **Кумита тавсия медиҳад, ки кишвари узв вазъи махсуси кӯдакони лӯлиро арзёбӣ намояд ва барои мусоидат намудан ба дастрасии онҳо ба ҳуҷҷатгузории расмии таъйинкунандаи ҳувият, хадамоти ҳифзи иҷтимоӣ ва барномаҳои ҳамгирошавии иҷтимоӣ тадбирҳо андешад то таъмин шавад, ки оилаҳои онҳо метавонанд ба хадамоти ҷамъиятӣ дастрасӣ ёбанд.**

**Сӯиистеъмоли иқтисодӣ, аз ҷумла меҳнати кӯдак**

43. **Дар баробари истиқбол намудан аз қабули Кодекси нави меҳнат дар соли 2016, ки синну соли ҳадди ақали меҳнатиро аз 15-солагӣ пешбинӣ менамояд ва муқаррароте дорад, ки ҳуқуқҳои кӯдакони синнашон аз 15 то 18-соларо дар ҷои кор муҳофизат менамоянд, Кумита ба таври ҷиддӣ нигарон аст, ки мутобиқи гузоришҳо тақрибан чаҳоряк ҳиссаи тамоми кӯдаконе, ки синну солашон аз 5 то 17-сола ба фаъолияти иқтисодӣ ҷалб шудаанд, аз оилаҳои гирифтори мушкилоти иҷтимоиву иқтисодӣ бармеоянд. Кумита кишвари узвро таъкид менамояд, ки:**

**(а) Иқтидори Шӯъбаи назорати меҳнати кӯдак ва кумитаҳои назорати кӯдак дар сатҳи маҳалро тақвият диҳад, ки барои муайян кардани кӯдаконе таъсис ёфтаанд, ки ба бадтарин шаклҳои меҳнати кӯдак ҷалб шудаанд ва рафъи онҳо аз чунин меҳнат, тавонбахшӣ ва ҳамгироии онҳоро тавассути таъмини хадамоти муносиби иҷтимоӣ, зоҳир намудани таваҷҷӯҳи махсус ба афзудани шумораи кӯдаконе, ки ба бахши ғайрирасмӣ ҷалб шудаанд, аз ҷумла хизматрасониҳои бемузд дар хонавода, таъмин намояд;**

**(б) Корро дар ҳамкории наздик бо Барномаи байналмилалии Созмони Байналмилалии Меҳнат оид ба барҳам додани меҳнати кӯдак барои амалисозии тавсияҳои мазкур идома диҳад.**

**Кӯдаконе, ки дар шароити кӯча мондаанд**

44. **Бо ишора ба шарҳи умумии худ таҳти №21 (2017) дар бораи кӯдаконе, ки дар шароити кӯча мондаанд, Кумита ба кишвари узв тавсия медиҳад, ки:**

**(а) Рейдҳоеро фавран қатъ намояд, ки аз ҷониби Вазорати корҳои дохилӣ гузаронида шуда, дар онҳо кӯдакони дар шароити кӯча қарордошта мавриди тарсу ҳарос қарор мегиранд ва бесабаб боздошт мешаванд;**

**(б) Арзёбии систематикии вазъи кӯдаконеро анҷом диҳад, ки дар кӯча зиндагӣ ва/ё кор мекунанд, то сабабҳои асосии вазъияти онҳо муайян карда шаванд;**

**(в) Дар ҳамоҳангсозӣ бо созмонҳои ғайридавлатӣ ба барқароршавӣ ва ҳамгироии кӯдаконе, ки дар шароити кӯча мондаанд, кумаки мақсадноки иҷтимоӣ ва хадамоти ҳифзи иҷтимоӣ, аз ҷумла паноҳгоҳ, таҳсил ва таълими касбӣ-техникӣ, дастрасии муносиб ба ғамхории тиббӣ ва дигар хадамоти иҷтимоӣ, аз ҷумла барномаҳои пешгирии сӯиистеъмол аз маводи мухаддир ва машваратдиҳӣ дар бораи саломатии рӯҳиро таъмин намояд.**

**Хариду фурӯши кӯдакон**

45. **Бо дарназардошти кишвари узв, ки ҳамчун кишвари сарчашмаи занону кӯдакони ба савдои одамон гирифторшаванда аст, Кумита ба кишвари узв тавсия медиҳад то санадҳои зерқонуниеро қабул намояд, ки барои татбиқ намудани Қонуни соли 2014 “Дар бораи савдои одамон ва расонидани кумак ба ҷабрдидагон” заруранд. Кумита низ тавсия медиҳад, ки кишвари узв ба ҳамаи қурбониёни истисмор ба таври систематикӣ хадамоти муҳофизат, аз ҷумла ғамхории тиббиву равонӣ-иҷтимоӣ, кумаки ҳуқуқӣ ва омӯзиши касбӣ-техникиро таъмин намояд ва ба муттаҳидшавии дубораи оила ёрӣ расонад.**

**Маъмурияти адлияи ноболиғон**

46. Кумита аз таъсис додани Шӯъбаи адлияи ноболиғон дар Вазорати адлия дар соли 2011 ва талошҳои бо ислоҳот фаро гирифтани низоми адлия истиқбол менамояд. Вале Кумита ба таври ҷиддӣ нигарон аст, ки:

(а) Дар бораи пешгирии самараноки кӯдакони дар низоъ бо қонун, махсусан вақте кӯдакони ноболиғ бо таъкиди номуносиб ба “фишоровариҳо” ҳуқуқвайронкунӣ мекунанд, фаҳмиши маҳдуде вуҷуд дорад;

(б) Кӯдакон дар мактабҳои махсус, омӯзишгоҳҳои махсуси касбӣ-техникӣ ва колонияи писарон дар шаҳри Душанбе, бар асосе аз озодӣ маҳрум карда мешаванд, ки волидайнашон наметавонанд онҳоро нигоҳубин намоянд;

(в) Баланд бардоштани иқтидори судяҳо, прокурорҳо ва кормандони милитсия оид ба ҳуқуқҳои кӯдак ва адлияи ноболиғон муназзам нест ва аз маблағгузории устувор бархурдор нест;

(г) Тадбирҳои ғайрисудӣ вуҷуд надоранд, ки нисбат ба кӯдакони дар низоъ бо қонун истифода мешаванд;

(д) Дар боздошти кӯдакони дар низоъ бо қонун, ҳам дар марҳилаҳои пеш аз мурофиаи судӣ ва ҳам мурофиаи судии маҳрумсозӣ аз озодӣ тадбирҳои алтернативӣ ба таври нокифоя истифода мешаванд;

(е) Кӯдаконе, ки аз озодӣ маҳрум мешаванд, ҳам дар боздошти пеш аз мурофиаи судӣ ва ҳам баъд аз маҳрумсозӣ аз озодӣ ба таври систематикӣ аз калонсолон ҷудо карда намешаванд;

(ё) Маълумоти ба қисмҳои таркибӣ тақсимшуда дар бораи кӯдаконе, ки бо низоми адлияи ҷиноӣ рабт доранд, ба таври систематикӣ ҷамъоварӣ ва нашр намешавад.

47. **Бо дарназардошти шарҳи умумии худ таҳти №10 (2017) дар бораи ҳуқуқҳои кӯдакон ба адлияи ноболиғон, Кумита кишвари узвро таъкид менамояд, ки низоми худро оид ба адлияи ноболиғон бо муқаррароти Конвенсия ва дигар стандартҳои дахлдор пурра мутобиқ кунад. Махсусан, Кумита кишвари узвро таъкид менамояд, ки:**

**(а) Барои пешгирии кӯдаконе, ки бо қонун низоъ доранд ва аз аъмоли ҷиноӣ хориҷ кардани ҳуқуқвайронкуниҳои ноболиғон тадбирҳои самаранок таҳия намояд;**

**(б) Лоиҳаи барномаи навро оид ба ислоҳоти низоми адлияи ноболиғон (2017-2021) ниҳоӣ ва қабул намояд;**

**(в) Таъсисдиҳии идораҳои ба кӯдакон хайрхоҳ дар судҳои ноҳиявии саросари кишвари узвро тақвият диҳад ва тартиботи махсусгардонидашудаи низоми адлияро фавран муқаррар намояд, барои кӯдакон судяҳои махсусро таъйин кунад ва таъмин намояд, ки судяҳои махсус, маъмурони мақомоти ҳифзи ҳуқуқ, маъмурони кор бо ноболиғон, кормандони иҷтимоӣ ва кормандони тиббӣ дар бораи ҳуқуқҳои кӯдак аз омӯзиши муносиб бархурдор шаванд;**

**(г) Ҳамаи кӯдакони дар низоъ бо қонунро ба таври систематикӣ ба кумаки ҳуқуқии аз ҷониби давлат маблағгузоришаванда дар марҳилаи бармаҳали мурофиаи судӣ ва тамоми мурофиаҳои ҳуқуқӣ равона кунад;**

**(д) Дар сурати ба ҳуқуқвайронкуниҳои ҷиноятӣ гунаҳкор шудани кӯдакон ба амалисозии тадбирҳои ғайрисудӣ, аз ҷумла аз раванди судб бартараф намудан, пробатсия, медиатсия, машваратдиҳӣ ё хадамоти ҷамоавӣ мусоидат намояд; ва ҳар ҷое имконпазир аст, тадбирҳои алтернативиро бар ивази маҳрумсозӣ аз озодӣ истифода барад то таъмин шавад, ки боздошт танҳо ҳамчун охирин тадбири истисноӣ ва ба кӯтоҳтарин мӯҳлати имконпазири вақт истифода ва бо дарназардошти бекорсозӣ пайваста бозбинӣ мешавад;**

**(е) Лоиҳаҳои пилотии хадамоти дастгирии ноболиғонро барои фаро гирифтани тамоми кишвар бо мақсади таъмин намудани хадамоти тавонбахшии равонӣ-иҷтимоӣ ба тамоми кӯдакони дар низоъ бо қонун, хоҳ аз низоми адлияи ҷиноятӣ хориҷ кардани ҳуқуқвайронкунандаи ноболиғ бошад ё таъйини ҷазои маҳрумсозӣ аз озодӣ ё таъйини ҷазое, ки бо маҳрумсозӣ аз озодӣ алоқаманд нест, вусъат бахшад;**

**(ё) Дар ҳолатҳое, ки маҳрумсозӣ аз озодӣ ногузир аст, таъмин намояд, ки кӯдакон дар боздоштгоҳ якҷоя бо калонсолон қарор намегиранд ва шароитҳои боздошт бо стандартҳои байналмилалӣ мутобиқ аст, аз ҷумла дар мавриди дастрасӣ ба таҳсил ва хадамоти тандурустӣ;**

**(ж) Иқтидори гурӯҳи назоратиро тақвият диҳад, ки аз намояндагони созмонҳои ғайридавлатӣ ва Идораи Ваколатдор оид ба ҳуқуқи инсон иборат аст ва аз тамоми маконҳое боздид намояд, ки дар он ҷо кӯдакон метавонанд аз озодӣ маҳрум шаванд;**

**(з) Миёни ҷанбаҳои дигар, маълумоти ба синну сол, ҷинс, маъюбият, макони ҷуғрофӣ, қавмият ва заминаи иҷтимоӣ-иқтисодии кӯдакони бо низоми адлияи ҷиноятӣ тамосдошта тақсимшударо ҷамъоварӣ ва нашр намояд.**

**Кӯдакони ҷабрдида ва шоҳидони ҷиноятҳо**

48. **Дар баробари истиқбол намудан аз воридсозии тағйироту иловаҳо ба Кодекси мурофиаи ҷиноятии соли 2016 дар мавриди таъмини бозпурсии ноболиғон, Кумита ба кишвари узв тавсия медиҳад то таъмин намояд, ки ба Кодекси мурофиаи ҷиноятӣ бо мақсади пурра ба эътибор гирифтани Дастурамалҳо оид ба адлия дар масъалаҳое тағйироту иловаҳои баъдӣ ворид шаванд, ки кӯдакони ҷабрдида ва шоҳидони ҷиноятро фаро мегиранд (Қатъномаи Шӯрои иқтисодӣ ва иҷтимоӣ 2005/20, замима).**

**З. Тавсиби Протоколи иловагӣ оид ба раванди иртибот**

49. **Кумита ба кишвари узв тавсия медиҳад, ки бо мақсади минбаъд тақвият додани татбиқи ҳуқуқҳои кӯдакон, Протоколи иловагиро ба Конвенсияи ҳуқуқи кӯдак оид ба раванди иртибот ба тасвиб расонад.**

**И. Тасвиби санадҳои байналмилалӣ оид ба ҳуқуқи инсон**

50. **Кумита ба кишвари узв тавсия медиҳад, ки бо мақсади минбаъд тақвият додани татбиқи ҳуқуқҳои кӯдакон, ба тасвиб расонидани чунин санадҳои асосии ҳуқуқи инсонро баррасӣ намояд, ки ҳанӯз ҷониби имзокунандаи онҳо нест:**

**(а) Конвенсияи ҳуқуқҳои маъюбон ва Протоколи иловагии он;**

**(б) Конвенсияи ҳифзи тамоми одамон аз нопадидшавии маҷбурӣ;**

**(в) Протоколи иловагӣ ба Конвенсияи мубориза бо шиканҷа;**

**(г) Протоколи иловагии дувум ба Паймони байналмилалӣ оид ба ҳуқуқҳои шаҳрвандӣ ва сиёсӣ, ки мақсадаш барҳам додани ҷазои қатл аст.**

**Ж. Амалисозӣ ва гузоришдиҳӣ**

**А. Пайгирӣ ва паҳнсозӣ**

51. **Кумита ба кишвари узв тавсия медиҳад, ки тамоми тадбирҳои муносибро андешад то таъмин шавад, ки тавсияҳои дар ин қайдҳои хулосавӣ инъикосёфта пурра амалӣ шаванд. Кумита низ тавсия медиҳад, ки гузоришҳои даврии якҷояшудаи севум то панҷум, посухҳои хаттӣ ба феҳристи масъалаҳо ва ин мушоҳидаҳои ҷамъбастӣ бо забонҳои кишвар васеъ дастрас карда шаванд.**

**Б. Гузориши оянда**

52. **Кумита аз кишвари узв даъват менамояд, ки гузоришҳои даврии якҷояшудаи шашум ва ҳафтуми худро то 24 майи соли 2022 пешниҳод кунад ва дар он дар бораи пайгирии қайдҳои хулосавии кунунӣ маълумот диҳад. Гузориш бояд бо дастурамали ҳамоҳангшудаи хоси паймони Кумита мутобиқ бошад, ки 31-уми январи соли 2014 (CRC/C/58/таҳрири 3) қабул шудааст ва набояд аз 21,200 калима зиёд бошад (нигаред ба Қатъномаи 68/268-уми Маҷмаъи умумӣ, банди 16). Дар сурате агар гузориш беш аз маҳдудаи муқарраршудаи калимаҳо пешниҳод шавад, аз кишвари узв дархост хоҳад шуд, ки гузоришро мутобиқи қатъномаи дар боло зикршуда кӯтоҳ намояд. Агар кишвари узв ба бознигарӣ ва дубора пешниҳод кардани гузориш имконият надошта бошад, тарҷумаи онро бо мақсади баррасӣ аз ҷониби мақомоти паймон наметавон кафолат дод.**

**53. Кумита низ кишвари узвро ба пешниҳод намудани санади таҷдидшудаи асосӣ даъват менамояд, ки мутобиқи талабот барои пешниҳоди санади умумии асосӣ, ки дар дастурамалҳои ҳамоҳангшудаи гузоришдиҳӣ дар чаҳорчӯбаи паймонҳои байналмилалии ҳуқуқи инсон, аз ҷумла дастурамалҳо дар бораи санади умумии асосӣ ва санадҳои хоси паймон (нигаред ба HRI/GEN/2/таҳрири 6, боби I) ва банди 16-уми Қатъномаи 68/268-уми Маҷмаъи умумӣ, набояд аз 42,400 калима зиёд бошад.**